I prelazimo na posljednju točku dnevnog reda; - Prijedlog odluke o prihvaćanju stajališta Republike Hrvatske o pravilima postupka Vijeća za stabilizaciju i pridruživanje između Europske unije i Hrvatske uključujući i pravila postupka Odbora za stabilizaciju i pridruživanje; Predlagatelj odluke je Vlada Republike Hrvatske. Prijedlog akta primili ste u pretince. Sukladno članku 4. Zakona o provedbi sporazuma o stabilizaciji i pridruživanju, Hrvatski sabor o predloženoj odluci donosi zaključak. Ovo će kratko obrazložiti predstavnik Vlade državni tajnik Ministarstva vanjskih poslova gospodin Gordan Bakota izvolite.
Zahvaljujem gospodine potpredsjedniče, dame i gospodo. Sporazum i stabilizaciji i pridruživanju između Republike Hrvatske i Europske unije njihovih država članica stupio je na snagu 1. veljače 2005. godine. On između ostaloga predviđa i formiranje nekoliko zajedničkih tijela. Vijeća za stabilizaciju i pridruživanje, Odbora za stabilizaciju i pridruživanje i Pododbora odbora za stabilizaciju i pridruživanje. Prvi sastanak Vijeća održati će se 26. travnja 2005. godine u Luxemburgu. Prva odluka Vijeća trebala bi biti donesena istoga dana to je usvajanje pravila postupka Vijeća. U pravilima postupka Vijeća između ostaloga način rada predsjedavajućih vijeća, koliko se puta godišnje sastaju tijekom dakle 12 mjeseci naizmjence predsjedavanje predstavnika vijeća Europske unije i predstavnika Vlade Republike Hrvatske. Utvrđuje se način rada tajništva, utvrđuje se također jezici rada način korespondencije, način obraćanja pismenim putem. Pitanje troškova. A također ovom odlukom i zaključkom utvrđuje se i način rada odbora, drugoga tijela kojeg sam spomenuo. Odbor zapravo služi pripremama sastanka i rasprava vijeća. Provodi odluke samoga Vijeća osigurava funkcioniranje Sporazuma o stabilizaciji i pridruživanju, razmatra pitanja, dostavlja prijedloge, dakle bavi se u potpunosti primjenom Sporazuma o stabilizaciji i pridruživanju odpočinjen na neki način institucionalni dijalog između Republike Hrvatske i Europske unije. Također sukladno toj odluci donosi se odluka o imenovanju predsjedavajućih i članova navedenih vijeća i odbora. Pa tako u do, predlaže se donošenje zaključak o imenovanju predsjedavajućeg vijeća za stabilizaciju i pridruživanje, to je ministrica magistrica Kolinda Grabar Kitarović. Također i članove samoga Vijeća. Članove Odbora koji služi kao tehnička pomoć radu Vijeća na čijem čelu će biti glavni pregovarač Vladimir Drobnjak. Sami članovi Odbora i također i Pododbora. S time u svezi kao što sam već rekao ovim odlukama prijedlozima odluka instrumentalizira se naš odnos između dakle odnos između Republike Hrvatske i Europske unije kroz primjenu Sporazuma o stabilizaciji i pridruživanju između Republike Hrvatske i Europske unije. Hvala lijepa.
Zahvaljujem državnom tajniku. Otvaram raspravu. Nitko se nije javio za raspravu. Zaključujem raspravu. Odlučivat ćemo o ovoj točci i drugima u 14,00 sati. Dakle pauza, prekid sjednice do 14.00 sati. Molimo da se ne zaboravi ključiće za glasovanje. U 14,00 sati. Hvala lijepa.
Prijedlog Odluke o prihvaćanju stajališta Republike Hrvatske o pravilima postupka vijeća za stabilizaciju i pridruživanje između Europske unije i Hrvatske uključujući i pravila postupka Odbora za stabilizaciju i pridruživanje. Rasprava je zaključena, dajem na glasovanje sljedeći zaključak: Prima se na znanje Prijedlog odluke o prihvaćanju stajališta Republike Hrvatske o pravilima postupka vijeća za stabilizaciju i pridruživanje između Europske unije i Hrvatske uključujući i pravila postupka Odbora za stabilizaciju i pridruživanje. Molim uključite se. Možemo glasovati. Može rezultat. Utvrđujem da je predloženi zaključak prihvaćen sa 100 glasova za, 4 suzdržana i 3 protiv. Imamo još jednu točku – Prijedlog Odluke o imenovanju člana Vijeća za zaštitu tržišnog natjecanja. Prijedlog odluke dostavila je Vlada Republike Hrvatske sukladno članku 31. Zakona o zaštiti tržišnog natjecanja. To je prijedlog da se kompletira Vijeće za zaštitu tržišnog natjecanja sa petim članom. Vlada je predložila da se za člana toga Vijeća imenuje gospodin Mladen Cerovac. Otvaram raspravu. Zaključujem raspravu.